A Bizottság irányelve
(1991. március 6.)
a vadon élő madarak védelméről szóló 79/409/EGK tanácsi irányelv módosításáról
(91/244/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 86/122/EGK irányelvvel [1] módosított, a vadon élő madarak védelméről szóló, 1979. április 2-i 79/409/EGK [2] tanácsi irányelvre és különösen annak 6., 15., 16. és 17. cikkére,
mivel a madárfajok helyzetére vonatkozó legújabb információk figyelembevétele érdekében a 79/409/EGK irányelv I. mellékletét módosítani kell;
mivel annak megelőzése érdekében, hogy a kereskedelmi érdekből történő befogás az érintett fajok védelmét károsan befolyásolja, az Anser albifrons flavirostris és a Tetrao tetrix tetrix alfajok kereskedelmét be kell tiltani;
mivel az Anser albifrons albifrons, Aythya marila, Melanitta nigra, Anas clypeata, Tetrao tetrix britannicus, Pluvialis apricaria, Lymnocryptes minimus, Gallinago gallinago és a Scolopax rusticola fajok és alfajok kereskedelmére a 79/409/EGK irányelv 6. cikkének (3) bekezdését kell alkalmazni;
mivel ezen irányelv rendelkezései összhangban állnak a 79/409/EGK irányelvnek a műszaki és tudományos fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 79/409/EGK irányelv I. és III. melléklete helyébe ezen irányelv melléklete lép.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az irányelvnek legkésőbb 1992. július 31-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ennek az irányelvnek a tagállamok a címzettjei.
Kelt Brüsszelben, 1991. március 6-án.